**Dorința mea**

*Viorica Mariniuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dorinţa mea e un sărut pe frunte

Din bicele lovind pe pielea Ta

Şi-nfiorat de ce s-ar mai putea,

Să Îţi prefac sărutul în grăunte.

Dorinţa mea e cântecul ce plânge

Pe lemnul de pedeapsă ridicat,

Aduc ca jertfă Mielul legănat,

În taină, între apă şi-ntre sânge.

Şi când iertarea vine-n curcubeu,

Descoperind că eu am fost făptaşul,

Să mă asculte-n hohote sutaşul

Cum am ucis un Fiu de Dumnezeu.

Dorinţa mea să fie a Ta vrere

Până ajung la ultima durere.